kykNET se #JouSondagDrama-fliekreeks skop Sondag afkykNET se splinternuwe #JouSondagDrama, ŉ reeks van 13 alleenstaande rolprente, is van 20 Januarie op Sondagaande op TV te sien. Die kanaal se oogmerk met dié projek is om uiteenlopende skrywers, van alle agtergronde en ervaringsvelde, die geleentheid te gee om draaiboeke te skryf, hul bestaande verhoogtekste te verwerk vir dié formaat, of om oorspronklike draaiboeke te skryf. Verskeie gesoute asook debuutregisseurs is die geleentheid gegee om elkeen ŉ paar flieks se regie te behartig. Kykers kan uitsien na uiteenlopende temas en genres. Die ernstiger dramas (Die dag is bros en Stillenag) word afgewissel met ligter “rom-coms” (Vat ŉ kans) en komedies (Die skandaal). Deon Meyer se kortverhaal “Bottervisse in die jêm” is onder meer tot ŉ rolprent verwerk en dit maak ook deel uit van die #JouSondagDrama-reeks. Die vervaardigers, Soné Combrinck en Deon Opperman, is ook baie opgewonde oor die skryftalent van Candice Johannes (Draadloos) en Lize Vosloo (Desember). Die rolverdeling is deurlopende ensemblewerk en sluit in Marius Weyers, Sandra Prinsloo, Franci Swanepoel, Simon Bruinders, Amalia Uys, Leandie du Randt Bosch, Sharleen Surtie Richards en Armand Aucamp. Daar is ook gebruik gemaak van jonger talent soos die tienjarige Dirk Jacobs en Ian Roelofs. Op Sondag 20 Januarie skop dié rolprentreeks af met die fliek Desember. Ná ŉ familievakansie kort jy ŉ vakansie van die familie. Die Burger-seuns pak by hulle ouers af om as familie saam Kersfees te vier. Soos met alle families is dit nie lank nie, of die klein jakkalsies begin byt en die irritasies begin krap. Nanette (Henriëtta Gryffenberg) is ŉ liewe skoonma, maar wanneer sy haar skoondogter, Ingrid (Juanita de Villiers), oor haar invitro-behandelings uitvra, loop die spanning hoog. Francois (Jacques Bessenger) vind ŉ swangerskapstoets in die badkamer en dit veroorsaak verwarring aan die Kerstafel. Dawid (Reynard Slabbert) se paadjie kruis weer met dié van Melissa (Leandie du Randt Bosch), sy hoërskoolliefde, en dit blyk dat ou liefde nooit roes nie. Die prettige pasgetroudes Liam (Arno Greeff) en Estelle (Mila Guy), ŉ vegan, is smoorverlief en irriteer vir Francois grensloos, terwyl pa Hannes (Louis Minnaar) maar self die Kersboom moes opslaan. ŉ Familievakansie kan sorg vir baie pret, misverstande en hope chaos. Voeg al dié bestanddele saam en jy kry ŉ eerlike en komiese weerspieëling van hoe ŉ Afrikaanse gesin Kersfees saam vier. Lizé Vosloo het die draaiboek geskryf en die regie behartig. Skakel Sondag 20 Januarie om 20:00 in op DStv-kanaal 144.